钦定古今图书集成/明伦汇编/氏族典/第134卷 > 《廖用贤尚友录》 > 秦翰
## 钦定古今图书集成/明伦汇编/氏族典/第134卷 > 《廖用贤尚友录》 > 秦翰

按《宋史秦翰传》：“翰字仲文，真定获鹿人。十三为黄门，
开宝中迁高品。太平兴国四年，崔彦进领众击契丹，
翰为都监，以善战闻。雍熙中，出为瀛州驻泊，仍管先
锋事，迁入内殿头高品，镇定、高阳关三路排阵都监。
淳化四年，补入内押班。赵保忠叛命，李继隆率师问
罪，翰监护其军，次延州，翰虑保忠遁逸，即乘驿先往”，
矫诏安抚，以缓其阴计。王师至，翰又讽保忠以地主
之礼郊迎，因并驱而出，保忠遂就擒。以功加崇仪副
使。至道初，为灵、环、庆州、清远军四路都监。真宗即位，
加洛苑使、入内副都知。咸平中，河朔用兵，以为镇、定、
高阳关排阵都知，败契丹于莫州东，徙定州行营钤辖。王均之乱，为川峡招安巡检使，督众击贼，五战五
捷。归朝，迁内园使、领恩州刺史。出为镇、定、高阳关前
阵钤辖，又徙后阵。破契丹，又为邠宁、泾原路钤辖兼
安抚都监。景德初，车驾将北巡，先遣翰乘传往澶、魏
裁制兵要，许便宜从事。俄充邢、洛路钤辖，又召为驾
前西面排阵钤辖，勾大阵。翰即督众环城浚沟洫，以
拒契丹。工毕，契丹兵果暴至，翰不脱甲胄七十馀日。
契丹乞和，凯旋，留泊澶州。月馀，令率所部兵还京师，
加宫苑使、入内都知，出为泾、原、仪、渭钤辖，迁皇城使、
入内都知。以翰在边久，宣力勤尽，特置是名以宠异
焉。翰表让，不听。大中祥符初，从东封，改昭宣使，又为
群牧副使。祀汾阴。是岁，夏州属户有扰境上者，即日
遣翰往睢上按视，遍巡边部。及翰至，事宁，复还扈从，
凡行在诸司细务，悉令裁决，不须中覆。礼毕，加领平
州团练使，奉祀亳州，掌如汾阴。八年，营葺大内，诏翰
参领其事。闰六月，暴卒于内庭之廨，年六十四。赠贝
州观察使。翰倜傥有武力，以方略自任，前后战斗，身
被四十九创。性温良谦谨，接人以诚信。轻财好施，与
将士同休戚，能得众心。九年，重赠彰国军节度。